
Na osnovu člana 23. Zakona o ministarstvima i drugim organima uprave Tuzlanskog kantona - prečišćen tekst („Službene novine Tuzlanskog kantona“, br. 10/18, 5/24 i i 10/25) i člana 11. stav (1) Odluke o utvrđivanju uslova, kriterija i postupaka za raspodjelu sredstava sa potrošačke jedinice 32010004-Podrška mladima u 2026. godini broj: 02/1-30-20497-1/26 od 14.07.2026. godine, Ministarstvo za kulturu, sport i mlade Tuzlanskog kantona raspisuje


JAVNI POZIV
za odabir korisnika sredstava sa potrošačke jedinice 32010004-
Podrška mladima u 2026. godini za subvencioniranje kamata 
namjenskih kredita za stambeno zbrinjavanje mladih


I
PREDMET JAVNOG POZIVA

1. Predmet javnog poziva je prikupljanje prijava za odabir korisnika sredstava utvrđenih u Budžetu Tuzlanskog kantona za 2026. godinu, sa potrošačke jedinice 32010004-Podrška mladima, za subvencioniranje kamata namjenskih kredita za stambeno zbrinjavanje mladih u periodu od 01.06.2025. godine do 31.05.2026. godine u iznosu od 300.000,00 (slovima: tri stotine hiljada i 00/100).

2. Pravo i uslovi za dodjelu sredstava:
2.1. Pravo na dodjelu sredstava ima fizičko lice/podnosilac prijave, pod uslovima: 
a) da nije mlađi od 18 niti stariji od 35 godina života u trenutku podnošenja prijave, odnosno da danom podnošenja prijave ima navršenih 18 godina starosti i da nije navršio 35 godina života,
b) da je državljanin Bosne i Hercegovine,
c) da ima mjesto prebivališta na područjuTuzlanskog kantona (u daljem tekstu: Kantona),
d) da prvi put rješava stambeno pitanje kupovinom nekretnine koja je predmet ugovora o namjenskom stambenom kreditu,
e) da je nosilac namjenskog kredita po osnovu ugovora sa bankom o namjenskom stambenom kreditu,
g) da do momenta podnošenja prijave ima urednu otplatu kredita prema Planu otplate,
h) da nije bio korisnik sredstava za stambeno zbrinjavanje i/ili subvencioniranje kamata za stambeno zbrinjavanje odobrenih iz budžeta drugih nivoa vlasti u 2026. godini.

2.2. U slučaju zaključenog ugovora o zajedničkom stambenom kreditu prijavu može podnijeti samo nosilac kredita, a ako su više lica nosioci različitih stambenih kredita za kupovinu iste stambene jedinice prijavu može podnijeti samo jedno od njih.

3. Dodjela sredstava
3.1. Sredstva za subvencioniranje kamata namjenskih kredita za stambeno zbrinjavanje mladih se dodjeljuju putem javnog poziva, svim podnosiocima prijave koji ispunjavaju utvrđene uslove i čije su prijave formalno-pravno ispravne.
3.2. Pojedinačni iznos dodjeljenih sredstava za subvencioniranja kamata namjenskih kredita za stambeno zbrinjavanje mladih ne može biti veći od 3.000,00 KM, niti od ukupno plaćene kamate za period od 01.06.2025. godine do 31.05.2026. godine, a utvrditi će se u skladu sa raspoloživim sredstvima za ovu namjenu.

4. Prijavna dokumentacija
a) popunjen i potpisan Obrazac II - Prijavni obrazac za fizička lica, koji čini sastavni dio Odluke o utvrđivanju uslova, kriterija i postupaka za raspodjelu sredstava sa potrošačke jedinice 32010004-Podrška mladima u 2026. godini broj: 02/1-30-20497-1/26 od 14.07.2026. godine i koji se može preuzeti putem web stranice Vlade Tuzlanskog kantona www.vladatk.kim.ba i web stranice Ministarstva za kulturu, sport i mlade Tuzlanskog kantona www. mksmtk.gov.ba (u daljem tekstu: web stranice Ministarstva i Vlade Kantona).
b) OBAVEZNU DOKUMENTACIJU: 
1) uvjerenje o državljanstvu za podnosioca prijave ne stariji od 30 dana od dana objave javnog poziva (original ili ovjerena kopija);
2) uvjerenje o kretanju (obrazac PBA4) za podnosioca prijave ne stariji od 30 dana od dana objave javnog poziva (original ili ovjerena kopija);
3) izjavu ovjerenu kod nadležnog gradskog/općinskog organa ili notara da podnosilac prijave i članovi domaćinstva (maloljetni i punoljetni) nisu nosioci stanarskog prava, vlasnici stana ili kuće, izuzev nekretnine koja je predmet prijave i za koju imaju zaključen zakonski obrađen kupoprodajni ugovor i ugovor o kreditu za stambeno zbrinjavanje;
4) izjavu podnosioca prijave ovjerenu kod nadležnog gradskog/općinskog organa ili notara da podnosilac prijave i članovi domaćinstva (maloljetni i punoljetni) do dana zaključenja ugovora o kreditu za stambeno zbrinjavanje za nekretninu koja je predmet prijave nisu bili nosioci stanarskog prava, vlasnici stana ili kuće; 
5) potvrdu od banke da je zaključila sa podnosiocem prijave ugovor o namjenskom kreditu za stambeno zbrinjavanje u skladu sa zakonski obrađenim ugovorom o kupoprodaji nekretnine i da postoji uredna otplata kredita sa ukupnim iznosom kamata plaćenih za period od 01.06.2025. godine do 31.05.2026. godine (treba da sadrži i sljedeće podatke: ime i prezime podnosioca prijave, naznaku da je isti nosilac kredita, broj i datum ugovora o namjenskom kreditu za stambeno zbrinjavanje, broj i datum zakonski obrađenog ugovora o kupoprodaji nekretnine; original ili ovjerena fotokopija).
Napomena: ukoliko potvrda ne sadrži naznaku o nosiocu kredita, broj i datum ugovora o namjenskom kreditu za stambeno zbrinjavanje, broj i datum zakonski obrađenog ugovora o kupoprodaji nekretnine, podnosilac prijave je obavezan dostaviti ugovor sa bankom o namjenskom kreditu za stambeno zbrinjavanje (original ili ovjerena kopija);
6) izjavu podnosioca prijave ovjerenu kod nadležnog gradskog/općinskog organa ili notara da nije bio korisnik sredstava za stambeno zbrinjavanje i/ili subvencioniranje kamata za stambeno zbrinjavanje odobrenih iz budžeta drugih nivoa vlasti u 2026. godini;




II 
OPĆE ODREDBE

1. Objava Javnog poziva
Javni poziv se objavljuje na web stranicama Ministarstva i Vlade Kantona.

2. Način podnošenja prijave
[bookmark: _GoBack]Prijave na Javni poziv se šalju preporučeno poštom ili lično u zapečaćenim kovertama na adresu:
Tuzlanski kanton
Ministarstvo za kulturu, sport i mlade 
Pisarnica Vlade TK, Fra Grge Matića broj 8, 75000 Tuzla 
sa naznakom „NE OTVARATI-prijava po Javnom pozivu za odabir korisnika sredstava sa potrošačke jedinice 32010004-Podrška mladima u 2026. godini za subvencioniranje kamata namjenskih kredita za stambeno zbrinjavanje mladih“ 

Na poleđini koverte obavezno navesti ime podnosioca prijave, adresu i kontakt telefon. Podnosilac prijave obavezno popunjava sve rubrike odgovarajućeg prijavnog obrasca i odgovara za vjerodostojnost svih unesenih podataka.

Nepotpune, neuredne i neblagovremene prijave neće biti predmet daljeg razmatranja.

3. Rok za dostavu prijava
Javni poziv ostaje otvoren do petka, 14.08.2026. godine, a prijave zaprimljene nakon isteka navedenog roka će biti odbačene i neće biti predmet razmatranja.

4. Način dodjele sredstava
Postupak razmatranja prijava za raspodjelu sredstava provodi komisija koju imenuje ministar za kulturu, sport i mlade Tuzlanskog kantona (u daljem tekstu: Ministar). Komisija razmatra prispjele prijave u pogledu ispunjavanja uslova i sačinjava preliminarnu listu kandidata čije su prijave formalno-pravno ispravne za dodjelu sredstava sa pozicije „Podrška mladima“ za 2026. godinu i preliminarnu listu kandidata čije su prijave formalno-pravno neispravne i neosnovane za dodjelu sredstava sa pozicije „Podrška mladima“ za 2026. godinu. Preliminarne liste se objavljuju na web stranicama Ministarstva i Vlade Kantona.
Na objavljene liste svi kandidati imaju pravo prigovora u roku od pet dana od dana objavljivanja listi na web stranicama Ministarstva i Vlade Kantona, a koji se podnosi Ministarstvu za kulturu, sport i mlade Tuzlanskog kantona u pisanoj formi i o istom odlučuje Ministar.
Nakon isteka roka za podnošenje prigovora i rješavanja po uloženim prigovorima, Ministar donosi konačnu listu korisnika sredstava sa pozicije „Podrška mladima“ za 2026. godinu, koja se objavljuje na web stranicama Ministarstva i Vlade Kantona. Na osnovu konačne liste korisnika sredstava, Ministar će donijeti pojedinačne odluke o odobravanju finansijskih sredstava korisnicima u okviru javnog poziva za odabir korisnika sredstava sa potrošačke jedinice 32010004-Podrška mladima u 2026. godini za subvencioniranje kamata namjenskih kredita za stambeno zbrinjavanje mladih, te će se sredstva doznačiti na transakcijski račun korisnika.

5. Obaveza dostavljanja potvrde banke o broju računa
Nakon objave konačne liste korisnika sredstava sa pozicije „Podrška mladima“ za 2026. godinu za subvencioniranje kamata namjenskih kredita za stambeno zbrinjavanje mladih, kandidat je dužan dostaviti potvrdu banke o broju računa na koji će se izvršiti uplata sredstava.

6. Zajedničko domaćinstvo
Zajedničko domaćinstvo u smislu Odluke o utvrđivanju uslova, kriterija i postupaka za raspodjelu sredstava sa potrošačke jedinice 32010004-Podrška mladima u 2026. godini broj: 02/1-30-20497-1/26 od 14.07.2026. godine, je ekonomska zajednica jedne ili više porodica u kojoj se zajednički stiču i troše novčana i druga materijalna sredstva, stečena radom i korištenjem zajedničkih materijalnih dobara (zemljište, zgrade i drugo).

7. Informacije podnosiocima prijava
· Dostavljena dokumentacija se neće vraćati.
· Podnosilac prijave je odgovoran za tačnost podataka u prijavi na propisanom obrascu. Ukoliko podnosilac prijave pogrešno popuni prijavu, ista će se smatrati formalno-pravno neispravnom.
· U slučaju nedostatka sredstava u Budžetu Tuzlanskog kantona za 2026. godinu obustavlja se realizacija dodjele sredstava u potpunosti ili djelimično, srazmjerno nedostajućim sredstvima.
· Sve informacije vezane za javni poziv mogu se dobiti svakim radnim danom na brojeve telefona: 035/283-559, 035/369-352 i 035/369-410. 


